CELEX: 32021R0770
Language: lt
Date: 2021-04-30 00:00:00
Title: Tarybos reglamentas (ES, Euratomas) 2021/770 2021 m. balandžio 30 d. dėl neperdirbtų plastiko pakuočių atliekų kiekiu pagrįstų nuosavų išteklių apskaičiavimo, dėl tų nuosavų išteklių teikimo metodų ir tvarkos, dėl priemonių, skirtų grynųjų pinigų poreikiui patenkinti, ir dėl bendrosiomis nacionalinėmis pajamomis pagrįstų nuosavų išteklių tam tikrų aspektų

2021 5 11   
               
               
                  LT
               
               
                  Europos Sąjungos oficialusis leidinys
               
               
                  L 165/15
               
            
         TARYBOS REGLAMENTAS (ES, Euratomas) 2021/770
         2021 m. balandžio 30 d.
         dėl neperdirbtų plastiko pakuočių atliekų kiekiu pagrįstų nuosavų išteklių apskaičiavimo, dėl tų nuosavų išteklių teikimo metodų ir tvarkos, dėl priemonių, skirtų grynųjų pinigų poreikiui patenkinti, ir dėl bendrosiomis nacionalinėmis pajamomis pagrįstų nuosavų išteklių tam tikrų aspektų
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 322 straipsnio 2 dalį,
         atsižvelgdama į Europos atominės energijos bendrijos steigimo sutartį, ypač į jos 106a straipsnį,
         atsižvelgdama į Europos Komisijos pasiūlymą,
         atsižvelgdama į Europos Parlamento nuomonę (1),
         atsižvelgdama į Europos Audito Rūmų nuomonę (2),
         kadangi:
         
                     (1)
                  
                  
                     Sąjungai turi būti sudarytos palankiausios sąlygos disponuoti Tarybos sprendimo (ES, Euratomas) 2020/2053 (3) 2 straipsnio 1 dalies c punkte nurodytais neperdirbtų plastiko pakuočių atliekų kiekiu pagrįstais nuosavais ištekliais (toliau – neperdirbtų plastiko pakuočių atliekų kiekiu pagrįsti nuosavi ištekliai), todėl valstybėms narėms turėtų būti nustatytos tų nuosavų išteklių teikimo Komisijai taisyklės;
                  
               
                     (2)
                  
                  
                     Tarybos reglamentu (ES, Euratomas) Nr. 609/2014 (4) nustatytos taisyklės dėl Sąjungos nuosavų išteklių, nurodytų Tarybos sprendimo (ES, Euratomas) 2020/2053 2 straipsnio 1 dalies a, b ir d punktuose, teikimo Komisijai ir dėl kitiems nuosaviems ištekliams taikomos bendros administracinės tvarkos, kuri, kai tikslinga, gali būti taikoma mutatis mutandis, jei nėra vieno bendro reglamento, kuriuo reguliuojamas visų Sąjungos nuosavų išteklių teikimas;
                  
               
                     (3)
                  
                  
                     valstybės narės turėtų Komisijai pateikti dokumentus ir informaciją, kurių reikia, kad ji galėtų vykdyti jai suteiktus įgaliojimus, kiek tai susiję su Sąjungos nuosavais ištekliais. Visų pirma valstybės narės turėtų siųsti Komisijai reguliarias ataskaitas, susijusias su neperdirbtų plastiko pakuočių atliekų kiekiu pagrįstais nuosavais ištekliais;
                  
               
                     (4)
                  
                  
                     valstybės narės turėtų galėti bet kuriuo metu pateikti Komisijai dokumentus, pagrindžiančius apskaičiuotų neperdirbtų plastiko pakuočių atliekų kiekiu pagrįstų nuosavų išteklių sumą;
                  
               
                     (5)
                  
                  
                     taikytinas Sprendimo (ES, Euratomas) 2020/2053 2 straipsnio 1 dalies d punkte nurodytas bendrosiomis nacionalinėmis pajamomis (BNP) pagrįstų nuosavų išteklių (toliau – BNP pagrįsti nuosavi ištekliai) vienodas pareikalavimo tarifas turėtų būti nustatomas sudėjus pajamas iš visų kitų to sprendimo 2 straipsnio 1 dalies a, b, ir c punktuose nurodytų nuosavų išteklių, pajamas iš finansinių įnašų į papildomas mokslinių tyrimų ir technologinės plėtros programas ir kitas pajamas;
                  
               
                     (6)
                  
                  
                     įskaitant į sąskaitas BNP pagrįstus nuosavus išteklius pagal Reglamento (ES, Euratomas) Nr. 609/2014 6 straipsnio 3 dalies trečią pastraipą ir teikiant tuos nuosavus išteklius pagal to reglamento 10a straipsnį, turėtų būti atsižvelgiama į pagal Sprendimo (ES, Euratomas) 2020/2053 2 straipsnio 4 dalį Danijai, Vokietijai, Austrijai, Nyderlandams ir Švedijai suteiktą metinių BNP pagrįstų įnašų bendrą sumažinimą;
                  
               
                     (7)
                  
                  
                     siekiant užtikrinti, kad Sąjungos biudžetas būtų finansuojamas bet kokiomis aplinkybėmis, turėtų būti nustatyta tvarka, pagal kurią valstybės narės teiktų Sąjungai į biudžetą įskaitomus neperdirbtų plastiko pakuočių atliekų kiekiu pagrįstus nuosavus išteklius kaip kas mėnesį mokamas dvyliktąsias dalis, o vėliau koreguotų pateiktas sumas;
                  
               
                     (8)
                  
                  
                     neperdirbtų plastiko pakuočių atliekų kiekiu pagrįstų nuosavų išteklių apskaičiavimo metodika turėtų būti aiškiai nustatyta atsižvelgiant į taikytinus vienodus pareikalavimo tarifus pagal Sprendimo (ES, Euratomas) 2020/2053 2 straipsnio 1 dalies c punktą;
                  
               
                     (9)
                  
                  
                     neperdirbtų plastiko pakuočių atliekų kiekiu pagrįsti nuosavi ištekliai turėtų būti teikiami mokėtinas sumas įskaitant į tam tikslui Komisijos vardu kiekvienos valstybės narės ižde arba jos paskirtoje įstaigoje pagal Reglamentą (ES, Euratomas) Nr. 609/2014 atidarytą sąskaitą;
                  
               
                     (10)
                  
                  
                     supaprastinimo tikslais neperdirbtų plastiko pakuočių atliekų kiekiu pagrįstų nuosavų išteklių koregavimo tvarka turėtų būti suderinta atsižvelgiant į esamų nuosavų išteklių koregavimo nuostatas. Bendra koregavimų suma turėtų būti nedelsiant perskirstyta tarp valstybių narių;
                  
               
                     (11)
                  
                  
                     Komisija turėtų turėti pakankamai grynųjų pinigų išteklių, kad galėtų laikytis reguliavimo reikalavimų dėl išmokų, kurių didžioji dalis mokama pirmaisiais metų mėnesiais, kiek tai pagrįsta grynųjų pinigų poreikiu;
                  
               
                     (12)
                  
                  
                     kad būtų pasiekti Sąjungos tikslai, taikant delspinigių apskaičiavimo procedūrą visų pirma turėtų būti užtikrinama, kad būtų laiku teikiama visa neperdirbtų plastiko pakuočių atliekų kiekiu pagrįstų nuosavų išteklių suma. Jei valstybės narės vėluoja į sąskaitas įskaityti tuos nuosavus išteklius, jos turėtų mokėti delspinigius. Atsižvelgiant į patikimo finansų valdymo principą, reikėtų užtikrinti, kad delspinigių už pavėluotai pateiktus neperdirbtų plastiko pakuočių atliekų kiekiu pagrįstus nuosavus išteklius atgavimo sąnaudos neviršytų mokėtinų delspinigių sumos;
                  
               
                     (13)
                  
                  
                     turėtų būti nustatyta patikima ir greita galimų ginčų, kurie gali kilti tarp valstybės narės ir Komisijos dėl bet kokio sąskaitų, susijusių su neperdirbtų plastiko pakuočių atliekų kiekiu pagrįstais nuosavais ištekliais, koregavimo sumos arba dėl to, ar tariamas duomenų nepateikimas gali būti laikomas priklausančiu nuo valstybės narės, peržiūros procedūra, taip išvengiant daug laiko reikalaujančių ir brangiai kainuojančių pažeidimo procedūrų Europos Sąjungos Teisingumo Teisme;
                  
               
                     (14)
                  
                  
                     kad būtų lengviau tinkamai taikyti neperdirbtų plastiko pakuočių atliekų kiekiu pagrįstų nuosavų išteklių finansines taisykles, reikia numatyti nuostatas, užtikrinančias glaudų valstybių narių ir Komisijos bendradarbiavimą;
                  
               
                     (15)
                  
                  
                     siekiant užtikrinti vienodas šio reglamento įgyvendinimo sąlygas, Komisijai turėtų būti suteikti įgyvendinimo įgaliojimai nustatyti neperdirbtų plastiko pakuočių atliekų kiekiu pagrįstų nuosavų išteklių ataskaitų formas ir išsamiau apibrėžti peržiūros, skirtos galimiems ginčams tarp valstybės narės ir Komisijos spręsti, vykdymo tvarką. Tais įgaliojimais turėtų būti naudojamasi laikantis Europos Parlamento ir Tarybos reglamento (ES) Nr. 182/2011 (5);
                  
               
                     (16)
                  
                  
                     atsižvelgiant į techninį įgyvendinimo aktų, kuriais nustatomos neperdirbtų plastiko pakuočių atliekų kiekiu pagrįstų nuosavų išteklių ataskaitų formos, pobūdį, tiems aktams priimti turėtų būti taikoma patariamoji procedūra;
                  
               
                     (17)
                  
                  
                     kad būtų lengviau nustatyti neperdirbtų plastiko pakuočių atliekų kiekiu pagrįstus nuosavus išteklius, valstybės narės turėtų pateikti prognozes ne vėliau kaip paskutinę antro mėnesio, einančio po šio reglamento įsigaliojimo, dieną. Tos prognozės turėtų būti grindžiamos geriausiu neperdirbtų plastiko pakuočių atliekų svorio įverčiu, apskaičiuotu pagal peržiūrėtą metodiką, nustatytą Europos Parlamento ir Tarybos direktyvoje 94/62/EB (6) su pakeitimais, padarytais Europos Parlamento ir Tarybos direktyva (ES) 2018/852 (7), ir Komisijos sprendime 2005/270/EB (8) su pakeitimais, padarytais Komisijos įgyvendinimo sprendimu (ES) 2019/665 (9) (toliau – peržiūrėta metodika). Perėjimui prie peržiūrėtos metodikos palengvinti valstybėms narėms turėtų būti suteikta galimybė prognozes 2021 ir 2022 m. pateikti remiantis ankstesne metodika;
                  
               
                     (18)
                  
                  
                     siekiant nuoseklumo, šis reglamentas turėtų įsigalioti tą pačią dieną kaip Sprendimas (ES, Euratomas) 2020/2053 ir turėtų būti taikomas nuo tos pačios datos kaip ir tas sprendimas, t. y. nuo 2021 m. sausio 1 d.,
                  
               PRIĖMĖ ŠĮ REGLAMENTĄ:
         I skyrius
         
            Bendrosios nuostatos
         
         
            1 straipsnis
            Dalykas
            Šiuo reglamentu nustatomos taisyklės dėl neperdirbtų plastiko pakuočių atliekų kiekiu pagrįstų nuosavų išteklių (toliau – neperdirbtų plastiko pakuočių atliekų kiekiu pagrįsti nuosavi ištekliai) apskaičiavimo, kaip nurodyta Sprendimo (ES, Euratomas) 2020/2053 2 straipsnio 1 dalies c punkte, dėl tų nuosavų išteklių teikimo Komisijai, dėl priemonių, skirtų grynųjų pinigų poreikiui patenkinti, ir dėl konkretaus poveikio bendrosiomis nacionalinėmis pajamomis (BNP) pagrįstiems nuosaviems ištekliams (toliau – BNP pagrįsti nuosavi ištekliai) taikytino vienodo pareikalavimo tarifo apskaičiavimui, kaip nurodyta to sprendimo 2 straipsnio 1 dalies d punkte.
         
         
            2 straipsnis
            Patvirtinamųjų dokumentų saugojimas
            
               1.   Patvirtinamuosius dokumentus, susijusius su neperdirbtų plastiko pakuočių atliekų kiekiu pagrįstais nuosavais ištekliais, valstybės narės saugo iki penktų metų, einančių po atitinkamų finansinių metų, liepos 31 d.
            
            
               2.   Jei pagal Reglamento (ES, Euratomas) 2021/768 (10) 2 straipsnio 5 dalį patikrinus šio straipsnio 1 dalyje nurodytus patvirtinamuosius dokumentus paaiškėja, kad reikia daryti taisymą arba koregavimą, minėti dokumentai turi būti saugomi ilgiau nei šio straipsnio 1 dalyje nurodytas terminas – tiek, kiek reikia tokiam taisymui ar koregavimui padaryti ir stebėti.
            
            
               3.   Jei valstybės narės ir Komisijos ginčas dėl įsipareigojimo teikti tam tikrą neperdirbtų plastiko pakuočių atliekų kiekiu pagrįstų nuosavų išteklių sumą arba dėl įtarimų, dėl kurių reikia atlikti patikrinimą, arba dėl duomenų nepateikimo išsprendžiamas bendru sutarimu, Komisijai priėmus sprendimą arba Europos Sąjungos Teisingumo Teismo sprendimu valstybė narė per du mėnesius po to, kai ginčas išsprendžiamas, perduoda tolesnei finansinei priežiūrai būtinus patvirtinamuosius dokumentus Komisijai.
            
         
         
            3 straipsnis
            Administracinis bendradarbiavimas
            
               1.   Kiekviena valstybė narė pateikia Komisijai šią informaciją:
               
                           a)
                        
                        
                           už neperdirbtų plastiko pakuočių atliekų kiekiu pagrįstų nuosavų išteklių apskaičiavimą, nustatymą, teikimą ir kontrolę atsakingų departamentų arba agentūrų pavadinimus, taip pat informaciją apie pagrindines nuostatas, susijusias su tų departamentų ir agentūrų funkcijomis bei veikla;
                        
                     
                           b)
                        
                        
                           įstatymų ir kitų teisės aktų bendrąsias nuostatas ir apskaitos procedūrų nuostatas, susijusias su neperdirbtų plastiko pakuočių atliekų kiekiu pagrįstų nuosavų išteklių apskaičiavimu, nustatymu, teikimu ir Komisijos atliekama jų kontrole;
                        
                     
                           c)
                        
                        
                           tikslius visų administracinių ir apskaitos dokumentų, kuriuose yra įrašyti neperdirbtų plastiko pakuočių atliekų kiekiu pagrįsti nuosavi ištekliai, pavadinimus, visų pirma 5 straipsnyje nurodytoms ataskaitoms rengti naudojamų dokumentų pavadinimus.
                        
                     Komisija iš karto informuojama apie visus pirmos pastraipos a punkte nurodytų pavadinimų arba pirmos pastraipos b punkte nurodytų nuostatų pasikeitimus.
            
            
               2.   Valstybės narės prašymu 1 dalyje nurodytą informaciją Komisija perduoda visoms valstybėms narėms.
            
         
         
            4 straipsnis
            Konkretus poveikis BNP pagrįstiems nuosaviems ištekliams
            
               1.   Siekiant nustatyti vienodą Reglamento (ES, Euratomas) Nr. 609/2014 5 straipsnyje nurodytą tarifą, Sprendimo (ES, Euratomas) 2020/2053 2 straipsnio 1 dalies c punkte nurodytos pajamos pridedamos prie to sprendimo 2 straipsnio 1 dalies a ir b punktuose nurodytų pajamų, siekiant apskaičiuoti, kokią biudžeto dalį padengs BNP pagrįsti nuosavi ištekliai.
            
            
               2.   Reglamento (ES, Euratomas) Nr. 609/2014 6 straipsnio 3 dalies trečia pastraipa ir 10a straipsnis taikomi Danijai, Vokietijai, Austrijai, Nyderlandams ir Švedijai suteiktam metinių BNP pagrįstų įnašų bendram sumažinimui pagal Sprendimo (ES, Euratomas) 2020/2053 2 straipsnio 4 dalį.
            
         
         II skyrius
         
            Neperdirbtų plastiko pakuočių atliekų kiekiu pagrįstųnuosavų išteklių sąskaitos
         
         
            5 straipsnis
            Įskaitymas į sąskaitas ir ataskaitų teikimas
            
               1.   Neperdirbtų plastiko pakuočių atliekų kiekiu pagrįstų nuosavų išteklių sąskaitas tvarko kiekvienos valstybės narės iždas arba panašias funkcijas vykdantis valstybės subjektas (toliau – iždas) arba kiekvienos valstybės narės nacionalinis centrinis bankas.
            
            
               2.   Nuosavų išteklių apskaitos tikslais mėnuo baigiasi ne anksčiau kaip to mėnesio, per kurį buvo apskaičiuotos arba nustatytos nuosavų išteklių sumos, paskutinės darbo dienos 13 val.
            
            
               3.   Neperdirbtų plastiko pakuočių atliekų kiekiu pagrįstų nuosavų išteklių dvyliktosios dalys įskaitomos į sąskaitas kiekvieno mėnesio pirmą darbo dieną.
               9 straipsnyje nurodyto skaičiavimo rezultatas įrašomas kartą per metus.
            
            
               4.   Kiekviena valstybė narė ne vėliau kaip kiekvienų metų balandžio 15 d. nusiunčia Komisijai einamųjų ir ateinančių metų neperdirbtų plastiko pakuočių atliekų svorio prognozes.
            
            
               5.   Kiekviena valstybė narė ne vėliau kaip kiekvienų metų liepos 31 d. nusiunčia Komisijai metų, einančių 2 metai prieš einamuosius metus (n-2), metinę ataskaitą, kurioje nurodomi statistiniai duomenys apie valstybėje narėje susidariusių plastiko pakuočių atliekų svorį kilogramais ir tų plastiko pakuočių atliekų, kurios buvo perdirbtos, svorį kilogramais, taip pat n-2 metų metinę ataskaitą, kurioje nurodomas neperdirbtų plastiko pakuočių atliekų kiekiu pagrįstų nuosavų išteklių sumos apskaičiavimas pagal 6 straipsnį.
            
            
               6.   Komisija priima įgyvendinimo aktus, kuriais nustatomos šio straipsnio 5 dalyje nurodytų neperdirbtų plastiko pakuočių atliekų kiekiu pagrįstų nuosavų išteklių ataskaitų formos. Tie įgyvendinimo aktai priimami laikantis 14 straipsnio 2 dalyje nurodytos patariamosios procedūros.
            
         
         III skyrius
         
            Neperdirbtų plastiko pakuočių atliekų kiekiu pagrįstų nuosavų išteklių apskaičiavimas
         
         
            6 straipsnis
            Neperdirbtų plastiko pakuočių atliekų kiekiu pagrįstų nuosavų išteklių apskaičiavimas
            
               1.   Neperdirbtų plastiko pakuočių atliekų kiekiu pagrįsti nuosavi ištekliai apskaičiuojami Sprendimo (ES, Euratomas) 2020/2053 2 straipsnio 1 dalies c punkte nustatyta tvarka. Neperdirbtų plastiko pakuočių atliekų svoris apskaičiuojamas pagal Direktyvos 94/62/EB 6a straipsnį ir metodiką, išdėstytą Sprendime 2005/270/EB ir visų pirma jo 6c straipsnyje.
            
            
               2.   Kiekvienai valstybei narei neperdirbtų plastiko pakuočių atliekų kiekiu pagrįstų nuosavų išteklių suma apskaičiuojama eurais.
            
            
               3.   Neperdirbtų plastiko pakuočių atliekų kiekiu pagrįstų nuosavų išteklių suma konkrečiais metais nustatoma remiantis 5 straipsnio 4 dalyje nurodyta prognoze.
            
         
         IV skyrius
         
            Neperdirbtų plastiko pakuočių atliekų kiekiu pagrįstų nuosavų išteklių teikimas
         
         
            7 straipsnis
            Nuostatos dėl iždo ir apskaitos
            Reglamento (ES, Euratomas) Nr. 609/2014 9 straipsnis taikomas mutatis mutandis neperdirbtų plastiko pakuočių atliekų kiekiu pagrįstiems nuosaviems ištekliams.
         
         
            8 straipsnis
            Neperdirbtų plastiko pakuočių atliekų kiekiu pagrįstų nuosavų išteklių teikimas
            
               1.   Pagal 6 straipsnį apskaičiuotos sumos už kiekvienus kalendorinius metus įskaitomos kiekvieno mėnesio pirmą darbo dieną. Tos sumos – tai atitinkamų bendrų biudžeto sumų dvyliktoji dalis, perskaičiuota į nacionalines valiutas pagal paskutinės kalendorinių metų, einančių prieš biudžetinius metus, dienos valiutų kursus, paskelbtus Europos Sąjungos oficialiojo leidinio C serijoje.
            
            
               2.   Šio straipsnio 1 dalyje nurodytos sumos kiekvieno mėnesio pirmą darbo dieną įskaitomos į Reglamento (ES, Euratomas) Nr. 609/2014 9 straipsnio 1 dalyje nurodytą sąskaitą.
            
            
               3.   Norint pakeisti neperdirbtų plastiko pakuočių atliekų kiekiu pagrįstų nuosavų išteklių vienodą pareikalavimo tarifą reikia, kad būtų galutinai priimtas taisomasis biudžetas, o minėtą tarifą pakeitus pakartotinai koreguojamos dvyliktosios dalys, kurios yra įskaitytos į Reglamento (ES, Euratomas) Nr. 609/2014 9 straipsnio 1 dalyje nurodytą sąskaitą nuo finansinių metų pradžios.
               Tie pakartotiniai koregavimai vykdomi atliekant pirmą įskaitymą po galutinio taisomojo biudžeto priėmimo, jei jis priimamas iki mėnesio šešioliktos dienos. Kitais atvejais koregavimai vykdomi atliekant antrą įskaitymą po galutinio taisomojo biudžeto priėmimo. Nukrypstant nuo Europos Parlemento ir Tarybos reglamento (ES, Euratomas) 2018/1046 (11) 10 straipsnio, tie pakartotiniai koregavimai įskaitomi į atitinkamo taisomojo biudžeto finansinių metų sąskaitas.
            
            
               4.   Kiekvienų finansinių metų sausio mėnesio dvyliktosios dalys apskaičiuojamos pagal Sutarties dėl Europos Sąjungos veikimo 314 straipsnio 2 dalyje nurodytame biudžeto projekte nurodytas sumas, perskaičiuotas į nacionalines valiutas pagal pirmosios kurso nustatymo dienos po kalendorinių metų, einančių prieš biudžetinius metus, gruodžio 15 dienos valiutų kursą; koregavimas daromas atliekant kito mėnesio įskaitymą.
            
            
               5.   Jei ne vėliau kaip likus dviem savaitėms iki kitų finansinių metų sausio mėnesio įskaitymo biudžetas nėra galutinai priimtas, pirmą kiekvieno mėnesio darbo dieną, įskaitant sausio mėnesį, valstybės narės įskaito vieną dvyliktąją neperdirbtų plastiko pakuočių atliekų kiekiu pagrįstų nuosavų išteklių sumos, įskaitytos į paskutinį galutinai priimtą biudžetą, dalį; koregavimas daromas suėjus pirmam įskaitymo terminui po galutinio biudžeto priėmimo, jei jis priimamas iki mėnesio šešioliktos dienos. Kitais atvejais koregavimas daromas suėjus antram įskaitymo terminui po galutinio biudžeto priėmimo.
            
         
         
            9 straipsnis
            Ankstesnių finansinių metų neperdirbtų plastiko pakuočių atliekų kiekiu pagrįstų nuosavų išteklių koregavimai
            
               1.   Remiantis 5 straipsnio 5 dalyje nurodytomis metinėmis ataskaitomis, kuriose pateikiamas neperdirbtų plastiko pakuočių atliekų kiekiu pagrįstų nuosavų išteklių sumos apskaičiavimas, iš kiekvienos valstybės narės tais metais, kurie eina po ataskaitos perdavimo metų, nuskaitoma arba jai pervedama suma, apskaičiuota kaip atitinkamų metų prognozėje pateiktų sumų ir tų pačių metų ataskaitoje pateiktų realių sumų skirtumas.
            
            
               2.   Komisija kiekvienai valstybei narei apskaičiuoja skirtumą tarp sumų, susidariusių atlikus 1 dalyje nurodytus koregavimus, ir sandaugos, gautos bendras koregavimų sumas padauginus iš procentinės dalies, kurią tos valstybės narės BNP sudaro, palyginti su visų valstybių narių BNP, kaip taikytina metais, einančiais po metų, kuriais buvo pateikti koregavimams reikalingi duomenys, sausio 15 d. galiojančiam biudžetui (toliau – grynoji suma).
               Atliekant pirmoje pastraipoje nurodytą skaičiavimą, sumos nacionaline valiuta perskaičiuojamos eurais pagal paskutinės kalendorinių metų, einančių prieš metus, kuriais įskaitoma į sąskaitą, dienos valiutų kursą, paskelbtą Europos Sąjungos oficialiojo leidinio C serijoje.
               Komisija apie pagal šios dalies pirmoje pastraipoje nurodytą apskaičiavimą apskaičiuotas sumas valstybes nares informuoja ne vėliau kaip metų, einančių po metų, kuriais buvo pateikti koregavimams reikalingi duomenys, vasario 1 d. Kiekviena valstybė narė tų pačių metų birželio pirmą darbo dieną grynąją sumą įskaito į Reglamento (ES, Euratomas) Nr. 609/2014 9 straipsnio 1 dalyje nurodytą sąskaitą.
            
            
               3.   Po patikrinimų atlikus bet kokius ankstesnių finansinių metų šio reglamento 5 straipsnio 5 dalyje nurodytų ataskaitų koregavimus, reikia atlikti konkretų įskaitymo į Reglamento (ES, Euratomas) Nr. 609/2014 9 straipsnio 1 dalyje nurodytą sąskaitą koregavimą. Komisija laišku informuoja atitinkamą valstybę narę apie reikiamą koregavimą. Tą koregavimą atitinkanti suma pateikiama tame laiške Komisijos nurodytą dieną.
            
            
               4.   Per du mėnesius nuo 3 dalyje nurodyto laiško gavimo dienos atitinkama valstybė narė gali prašyti Komisijos peržiūrėti koregavimą, apie kurį buvo pranešta tuo laišku. Peržiūra užbaigiama sprendimu, kurį Komisija turi priimti ne vėliau kaip per tris mėnesius nuo valstybės narės prašymo gavimo dienos.
               Tuo atveju, kai Komisijos sprendimu visiškai arba iš dalies peržiūrimos koregavimą, apie kurį buvo pranešta 3 dalyje nurodytu laišku, atitinkančios sumos, valstybė narė pateikia atitinkamą sumą. Nei valstybės narės prašymas peržiūrėti koregavimą, nei ieškinys dėl Komisijos sprendimo panaikinimo nedaro poveikio valstybės narės pareigai pateikti koregavimą atitinkančią sumą.
            
            
               5.   Komisija gali priimti įgyvendinimo aktus, kuriais išsamiai nustatoma šio straipsnio 4 dalyje nurodytos peržiūros vykdymo tvarka. Tie įgyvendinimo aktai priimami laikantis 14 straipsnio 3 dalyje nurodytos nagrinėjimo procedūros.
            
            
               6.   Po penktų metų, einančių po atitinkamų finansinių metų, liepos 31 d. į pasikeitimus daugiau neatsižvelgiama, išskyrus atvejus, apie kuriuos per tą laikotarpį praneša Komisija arba valstybė narė.
            
            
               7.   Šiame straipsnyje nurodytos operacijos yra finansinių metų, kuriais jos turi būti įskaitytos į Reglamento (ES, Euratomas) Nr. 609/2014 9 straipsnio 1 dalyje nurodytą sąskaitą, pajamų operacijos.
            
         
         
            10 straipsnis
            Dvyliktųjų dalių įskaitymo paankstinimas
            
               1.   Specialiems Europos žemės ūkio garantijų fondo išlaidų apmokėjimo poreikiams patenkinti pagal Europos Parlamento ir Tarybos reglamentą (ES) Nr. 1307/2013 (12) ir atsižvelgdama į Sąjungos iždo padėtį, Komisija gali paprašyti, kad valstybės narės iki dviejų mėnesių paankstintų per pirmą finansinių metų ketvirtį biudžete numatytų neperdirbtų plastiko pakuočių atliekų kiekiu pagrįstų nuosavų išteklių sumų dvyliktosios dalies arba jos dalinės sumos įskaitymą į biudžetą.
            
            
               2.   Laikantis 3 dalies, specialiems Europos struktūrinių ir investicijų fondų išlaidų apmokėjimo poreikiams patenkinti pagal Europos Parlamento ir Tarybos reglamentą (ES) Nr. 1303/2013 (13) ir atsižvelgdama į Sąjungos iždo padėtį, Komisija gali paprašyti, kad valstybės narės per pirmus šešis finansinių metų mėnesius paankstintų biudžete numatytų neperdirbtų plastiko pakuočių atliekų kiekiu pagrįstų nuosavų išteklių sumų įskaitymą papildomai iki pusės vienos dvyliktosios dalies sumos.
            
            
               3.   Bendra suma, kurią Komisija gali paprašyti valstybių narių paankstinti tą patį mėnesį pagal 1 ir 2 dalis, bet kuriuo atveju neviršija sumos, atitinkančios dvi papildomas dvyliktąsias dalis.
            
            
               4.   Pasibaigus pirmiems šešiems mėnesiams, prašomas mėnesio įskaitymas negali būti didesnis už vieną dvyliktąją neperdirbtų plastiko pakuočių atliekų kiekiu pagrįstų nuosavų išteklių dalį ir turi neviršyti tuo tikslu į biudžetą įskaitytų sumų.
            
            
               5.   Komisija valstybėms narėms apie tai praneša iš anksto, ne vėliau kaip likus dviem savaitėms iki įskaitymo, kurio prašoma pagal 1 ir 2 dalis.
            
            
               6.   Komisija pakankamai iš anksto ir ne vėliau kaip likus šešioms savaitėms iki įskaitymo, kurio prašoma pagal 2 dalį, informuoja valstybes nares apie savo ketinimą prašyti tokio įskaitymo.
            
            
               7.   1 ir 2 dalyse nurodytiems išankstiniams įskaitymams dėl kiekvienų metų sausio mėn. įskaitytinos sumos taikoma 8 straipsnio 4 dalis ir, jei iki finansinių metų pradžios biudžetas nėra galutinai patvirtintas, 8 straipsnio 5 dalis.
            
         
         
            11 straipsnis
            Delspinigiai už pavėluotai pateiktas sumas
            
               1.   Už neperdirbtų plastiko pakuočių atliekų kiekiu pagrįstus nuosavus išteklius delspinigiai mokėtini tik pavėlavus įskaityti šias sumas:
               
                           a)
                        
                        
                           8 straipsnyje nurodytas sumas;
                        
                     
                           b)
                        
                        
                           sumas, gautas atlikus 9 straipsnio 1 dalyje nurodytą skaičiavimą 9 straipsnio 2 dalies trečioje pastraipoje nurodytu metu;
                        
                     
                           c)
                        
                        
                           sumas, gautas atlikus konkrečius 9 straipsnio 3 dalyje nurodytus koregavimus;
                        
                     
                           d)
                        
                        
                           sumas, gautas valstybei narei nepateikus duomenų, kuriuos ji turi pateikti, kaip reikalaujama šiame reglamente.
                        
                     Pirmos pastraipos d punkto taikymo tikslais delspinigiai už koregavimus, susijusius su pataisomis valstybei narei nepateikus duomenų, skaičiuojami nuo metų, einančių po metų, kuriais baigėsi Komisijos nustatytas terminas, birželio mėnesio pirmos darbo dienos.
               Valstybė narė atleidžiama nuo pareigos mokėti delspinigius už pirmos pastraipos d punkte nurodytą duomenų nepateikimą, jei tas duomenų nepateikimas grindžiamas force majeure priežastimis, arba kitomis priežastimis, kurios nepriklauso nuo atitinkamos valstybės narės.
               Valstybės narės ir Komisijos ginčai dėl to, ar šios dalies pirmos pastraipos d punkte nurodytas tariamas duomenų nepateikimas gali būti laikomas priklausančiu nuo valstybės narės, sprendžiami atliekant 9 straipsnio 4 dalyje nurodytą peržiūrą.
            
            
               2.   Kai valstybė narė inicijuoja 9 straipsnio 4 dalyje nurodytą peržiūrą, delspinigiai skaičiuojami nuo Komisijos nurodytos dienos pagal 9 straipsnio 3 dalį.
            
            
               3.   Atsisakoma atgauti mažesnes nei 500 EUR delspinigių sumas.
            
            
               4.   Delspinigiai imami taikant Reglamento (ES, Euratomas) Nr. 609/2014 12 straipsnio 4 ir 5 dalyse nustatytas normas ir sąlygas.
            
            
               5.   Šio straipsnio 1 dalyje nurodytų delspinigių mokėjimui mutatis mutandis taikomos Reglamento (ES, Euratomas) Nr. 609/2014 9 straipsnio 2 ir 3 dalys.
            
         
         V skyrius
         
            Grynųjų pinigų išteklių valdymas
         
         
            12 straipsnis
            Grynųjų pinigų išteklių valdymo reikalavimai ir mokėjimo pavedimų vykdymas
            Reglamento (ES, Euratomas) Nr. 609/2014 14 ir 15 straipsniai taikomi mutatis mutandis neperdirbtų plastiko pakuočių atliekų kiekiu pagrįstiems nuosaviems ištekliams.
         
         VI skyrius
         
            Baigiamosios nuostatos
         
         
            13 straipsnis
            Ekspertų grupė
            Komisija įsteigia oficialią ekspertų grupę, kurią sudaro visų valstybių narių atstovai ir kuriai pirmininkauja Komisijos atstovas. Oficialios ekspertų grupės užduotys – konsultuoti Komisiją ir pareikšti nuomonę dėl susidariusių ir perdirbtų plastiko pakuočių atliekų statistikos palyginamumo, patikimumo ir išsamumo, konsultuoti Komisiją dėl priemonių, kurias taikant duomenys būtų lengviau palyginami ir patikimesni, rengimo ir kasmet teikti nuomones dėl valstybių narių neperdirbtų plastiko pakuočių atliekų kiekiu pagrįstų nuosavų išteklių tikslais teikiamų duomenų apie plastiko pakuočių atliekas tinkamumo. Oficiali ekspertų grupė įregistruojama Komisijos ekspertų grupių registre ir užtikrinamas jos sudėties bei veiklos skaidrumas.
         
         
            14 straipsnis
            Komiteto procedūra
            
               1.   Komisijai padeda komitetas, įsteigtas pagal Direktyvos 94/62/EB 21 straipsnio 1 dalį. Tas komitetas – tai komitetas, kaip tai suprantama Reglamente (ES) Nr. 182/2011.
            
            
               2.   Kai daroma nuoroda į šią dalį, taikomas Reglamento (ES) Nr. 182/2011 4 straipsnis.
            
            
               3.   Kai daroma nuoroda į šią dalį, taikomas Reglamento (ES) Nr. 182/2011 5 straipsnis.
            
         
         
            15 straipsnis
            Pereinamojo laikotarpio nuostatos
            Siekiant atlikti 6 straipsnyje nurodytą apskaičiavimą, kiekviena valstybė narė ne vėliau kaip iki paskutinės antro mėnesio, einančio po šio reglamento įsigaliojimo, dienos pateikia Komisijai neperdirbtų plastiko pakuočių atliekų svorio prognozes nuo 2021 m. iki metų, einančių po šio reglamento įsigaliojimo. Valstybės narės 2021 ir 2022 m. gali pateikti neperdirbtų plastiko pakuočių atliekų svorio prognozes, apskaičiuotas pagal Direktyvą 94/62/EB su pakeitimais, padarytais Europos Parlamento ir Tarybos direktyva (ES) 2015/720 (14), ir remiantis metodika, nustatyta Sprendime 2005/270/EB, visų pirma jo 5 straipsnyje, su pakeitimais, padarytais Komisijos įgyvendinimo sprendimu (ES) 2018/896 (15).
         
         
            16 straipsnis
            Įsigaliojimas
            Šis reglamentas įsigalioja Sprendimo (ES, Euratomas) 2020/2053 įsigaliojimo dieną.
            Jis taikomas nuo 2021 m. sausio 1 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. balandžio 30 d.
            
               
                  Tarybos vardu
               
               
                  Pirmininkė
               
               A. P. ZACARIAS
            
         
         
            (1)  2021 m. kovo 25 d. nuomonė (dar nepaskelbta Oficialiajame leidinyje).
         
            (2)  2018 m. spalio 9 d. nuomonė (OL C 431, 2018 11 29, p. 1).
         
            (3)  2020 m. gruodžio 14 d. Tarybos sprendimas (ES, Euratomas) 2020/2053 dėl Europos Sąjungos nuosavų išteklių sistemos, kuriuo panaikinamas Sprendimas 2014/335/ES, Euratomas (OL L 424, 2020 12 15, p. 1).
         
            (4)  2014 m. gegužės 26 d. Tarybos reglamentas (ES, Euratomas) Nr. 609/2014 dėl tradicinių, PVM ir BNP pagrįstų nuosavų išteklių teikimo metodų ir tvarkos ir dėl priemonių, skirtų grynųjų pinigų poreikiui patenkinti (OL L 168, 2014 6 7, p. 39).
         
            (5)  2011 m. vasario 16 d. Europos Parlamento ir Tarybos reglamentas (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai (OL L 55, 2011 2 28, p. 13).
         
            (6)  1994 m. gruodžio 20 d. Europos Parlamento ir Tarybos direktyva 94/62/EB dėl pakuočių ir pakuočių atliekų (OL L 365, 1994 12 31, p. 10).
         
            (7)  2018 m. gegužės 30 d. Europos Parlamento ir Tarybos direktyva (ES) 2018/852, kuria iš dalies keičiama Direktyva 94/62/EB dėl pakuočių ir pakuočių atliekų (OL L 150, 2018 6 14, p. 141).
         
            (8)  2005 m. kovo 22 d. Komisijos sprendimas 2005/270/EB, nustatantis duomenų bazės sistemos formas pagal Europos Parlamento ir Tarybos direktyvą 94/62/EB dėl pakuočių ir pakuočių atliekų (OL L 86, 2005 4 5, p. 6).
         
            (9)  2019 m. balandžio 17 d. Komisijos įgyvendinimo sprendimas (ES) 2019/665, kuriuo iš dalies keičiamas Sprendimas 2005/270/EB, nustatantis duomenų bazės sistemos formas pagal Europos Parlamento ir Tarybos direktyvą 94/62/EB dėl pakuočių ir pakuočių atliekų (OL L 112, 2019 4 26, p. 26).
         
            (10)  2021 m. balandžio 30 d. Tarybos reglamentas (ES, Euratomas) 2021/768, kuriuo nustatomos Europos Sąjungos nuosavų išteklių sistemos įgyvendinimo priemonės ir panaikinamas Reglamentas (ES, Euratomas) Nr. 608/2014 (žr. šio Oficialiojo leidinio p. 1).
         
            (11)  2018 m. liepos 18 d. Europos Parlamento ir Tarybos reglamentas (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012 (OL L 193, 2018 7 30, p. 1).
         
            (12)  2013 m. gruodžio 17 d. Europos Parlamento ir Tarybos reglamentas (ES) Nr. 1307/2013, kuriuo nustatomos pagal bendros žemės ūkio politikos paramos sistemas ūkininkams skiriamų tiesioginių išmokų taisyklės ir panaikinami Tarybos reglamentas (EB) Nr. 637/2008 ir Tarybos reglamentas (EB) Nr. 73/2009 (OL L 347, 2013 12 20, p. 608).
         
            (13)  2013 m. gruodžio 17 d. Europos Parlamento ir Tarybos reglamentas (ES) Nr. 1303/2013, kuriuo nustatomos Europos regioninės plėtros fondui, Europos socialiniam fondui, Sanglaudos fondui, Europos žemės ūkio fondui kaimo plėtrai ir Europos jūros reikalų ir žuvininkystės fondui bendros nuostatos ir Europos regioninės plėtros fondui, Europos socialiniam fondui, Sanglaudos fondui ir Europos jūros reikalų ir žuvininkystės fondui taikytinos bendrosios nuostatos ir panaikinamas Tarybos reglamentas (EB) Nr. 1083/2006 (OL L 347, 2013 12 20, p. 320).
         
            (14)  2015 m. balandžio 29 d. Europos Parlamento ir Tarybos direktyva (ES) 2015/720, kuria dėl lengvųjų plastikinių pirkinių maišelių sunaudojimo mažinimo iš dalies keičiama Direktyva 94/62/EB (OL L 115, 2015 5 6, p. 11).
         
            (15)  2018 m. birželio 19 d. Komisijos įgyvendinimo sprendimas (ES) 2018/896, kuriuo nustatoma lengvųjų plastikinių pirkinių maišelių metinio sunaudojimo apskaičiavimo metodika ir iš dalies keičiamas Sprendimas 2005/270/EB (OL L 160, 2018 6 25, p. 6).